text: Es vos iluec dant Costentin venant;
   Viers lui s’aproce, se li vait consillant:
   "Biaus pelerins, onkes n’alés avant.
   Od moi herbierghe por amor Diu le grant;
   Ne te faurai en trestot men vivant."
   Sains Alexis li respont maintenant:
   "Sire", dist il, "nos le trovon lisant
   Ke pèlerins ki vait par tiere errant
   Et Damediu et ses sains requierant,
   Il ne doit pas hostel aler cangant,
   Et s’il herbierghe a hostel mendiant
   Ne le werpir por hostel au manant;
   Et s’il le fait mout se vait foliant:
   Ne puet prisier tote se vie un want."
  